งงทั้งอำเภอ! “เสี่ยโป้” นั่งที่ปรึกษา คณะทำงาน แก้ปัญหาบ่อนพนัน ชี้เป็นผู้มีความชำนาญ
งงทั้งอำเภอ! “เสี่ยโป้” นั่งที่ปรึกษา คณะทำงาน แก้ปัญหาบ่อนพนัน ชี้เป็นผู้มีความรู้ ความชำนาญ
งงทั้งอำเภอ! “เสี่ยโป้” นั่งที่ปรึกษา คณะทำงาน แก้ปัญหาบ่อนพนัน ชี้เป็นผู้มีความรู้ ความชำนาญ
27 ส.ค. 2563

ผู้สื่อข่าวรายงานว่า วันนี้ (27 ส.ค.63) ที่รัฐสภา ร.ต.อ.อรุณ สวัสดี ส.ส.สงขลา พรรคพลังประชารัฐ (พปชร.) แถลงข่าวความคืบหน้าการทำงานของคณะทำงานแก้ปัญหา ศึกษาการพนัน และบ่อนการพนันออนไลน์ ในคณะกรรมาธิการ (กมธ.) การกฎหมาย การยุติธรรมและสิทธิมนุษยชน สภาผู้แทนราษฎร
โดยวันนี้คณะได้มีการเชิญ พ.ต.ท.สันธนะ ประยูรรัตน์ อดีตรองผู้กำกับการกองบัญชาการตำรวจสันติบาล และนายอภิรักษ์ ชัยอานนท์ หรือเสี่ยโป้ มาให้ข้อมูลและปรึกษาหารือเพื่อหาวิธีการแก้ปัญหาการพนัน พร้อมตั้งเป็นที่ปรึกษาคณะทำงาน
ทั้งนี้ ที่ประชุมพิจารณาเห็นว่าการพนันออนไลน์ในสังคมไทยยังมีอยู่อย่างต่อเนื่อง จึงมีความเห็นว่าเราควรจะต้องทำการศึกษาปัญหาดังกล่าวอย่างจริงจัง โดยแนวทางในการศึกษาคือ จำเป็นต้องมีการปราบปรามอย่างจริงจัง ผ่านหน่วยงานที่เกี่ยวข้อง เช่น ปัญหาการพนันออนไลน์ เกี่ยวข้องกับกระทรวงดิจิทัลเศรษฐกิจเพื่อเศรษฐกิจและสังคม (ดีอีเอส) สำนักงานตำรวจแห่งชาติ(ตร.) กระทรวงมหาดไทย สำนักงานป้องกันและปราบปรามการฟอกเงิน(ปปง.) เป็นต้น
ร.ต.อ.อรุณ กล่าวต่อว่า ทั้งนี้ เราจะต้องดูว่ามีหน่วยงานไหนที่ไม่ดำเนินการตามอำนาจหน้าที่ ไปจนถึงดูข้อกฎหมายว่าสามารถจะเอาผิดได้อย่างไรบ้าง เนื่องจากกฎหมายยังไม่เพียงพอหรือยังไม่สามารถจะพัฒนาไปสู่การเอาผิดได้ จนทำให้เกิดการเล่นพนันออนไลน์มากมายขนาดนี้ ซึ่งตรงนี้จะต้องมีวิธีการเสนอแก้ไขกฎหมาย หรืออาจจะต้องมีการเขียนกฎหมายกันใหม่ก็ต้องดำเนินการ
นอกจากนี้ อีกประเด็นที่ต้องศึกษาคือ การปลดล็อกให้การพนันถูกกฎหมายนั้นทำได้หรือไม่ ซึ่งตรงนี้ต้องศึกษาก่อนว่าเราจะสามารถดำเนินแนวทางศึกษาได้อย่างไร โดยต้องพิจารณาทั้งข้อดีและข้อเสีย จากหน่วยงานที่เกี่ยวข้องทั้งหมด เพื่อเสนอให้คณะกรรมาธิการการกฎหมายฯพิจารณา ก่อนส่งให้สภาพิจารณา อย่างไรก็ตาม เหตุผลที่คณะทำงานเชิญบุคคลภายนอกทั้ง 2 คน เข้ามาให้ข้อมูลนั้น ต้องยอมรับว่าทั้งสองคนเป็นผู้ที่มีความรู้ความเข้าใจ และมีความชำนาญในเรื่องการพนัน ทางคณะทำงานจึงเชิญเข้าให้ข้อคิดเห็นและเป็นที่ปรึกษาของคณะเพื่อเป็นแนวทางในการแก้ปัญหาต่อไป